Royal Arctic Line A/S søger ambitiøse shipping trainees | Sermitsiaq.AG JOB
Drømmer du om en uddannelse der åbner døre til en karriere i shippingbranchen? Kan du se dig selv som en del af en international virksomhed i rivende udvikling? Og motiveres du af selvstændige arbejdsopgaver og ansvar? Hvis du kan svare ’ja’ til ovenstående, så har vi en attraktiv mulighed til dig!
Start din karriere hos Royal Arctic Line
Som trainee hos os tilbyder vi en spændende og relevant international uddannelse med god mulighed for ansættelse efter endt uddannelsesforløb. Du vil i løbet af din uddannelse blive introduceret til alle facetter af shippingbranchen og du vil blive klædt på til, at være fremtidens leder eller specialist inden for shipping.
Uddannelsen tager 2 år, og foregår primært i Royal Arctic Lines koncern. Du vil også komme på grunduddannelse i Danmark på ”Danish Shipping Academy”. På akademiet vil undervisningen foregå på engelsk, og det er derfor en forudsætning for optagelse, at du kan følge et undervisningsforløb på engelsk.
På skoleopholdene får du den teoretiske viden om blandt andet maritim lovgivning, økonomi, kulturforståelse, risk - og supply chain management og meget mere. Samtidig får du et netværk af medstuderende fra både danske og udenlandske shipping- og rederivirksomheder.
I din praktikperiode kommer du på rotation i alle Royal Arctic Lines forretningsområder, og får dermed rig mulighed for at omsætte den lærte teori til konkrete arbejdsopgaver. Du vil blandt andet komme til at arbejde i operationsafdelingen, som blandt andet står for planlægning og koordinering af Royal Arctic Lines skibe, økonomiafdelingen og speditionsafdelingen mv. Derudover vil du også komme til at arbejde sammen med eksterne samarbejdspartnere både i og uden for Grønland. Du vil være tilknyttet en mentor gennem hele dit forløb.
Du får også mulighed for at tage noget af din praktikperiode i udlandet hos en af Royal Arctic Lines internationale samarbejdspartnere.
Du er en ambitiøs, selvstændig og målrettet person med masser gåpåmod. Du trives i en alsidig og udfordrende hverdag, og har gode samarbejdsevner. Vi forventer, at du kan tage ansvar for dig selv og dine opgaver, og formår at holde fokus – selv når deadlines er skarpe.
Du skal derudover, som minimum, have en gymnasial uddannelse.
En god og spændende arbejdsplads, samt et godt arbejdsmiljø – med engagerede kollegaer og spændende udfordringer. Ansættelse i en stærk organisation, der fokuserer på ledelse, udvikling og dygtiggørelse af medarbejdere.
Alle ansøgere skal kunne fremvise tilfredsstillende straffeattest.
Har du spørgsmål til praktikforløbet, ansættelsesforholdene som trainee eller uddannelsesforløbet i Royal Arctic Line kan du kontakte HR konsulent Signe Hybholt på telefon +299 34 91 52.
Du kan også besøge Danish Shipping Academys hjemmeside og lære mere om uddannelsen.
Du søger stillingen via vores hjemmeside. Du skal som minimum vedhæfte en motiveret ansøgning, CV samt relevante eksamensbeviser. Vi modtager ikke ansøgninger på e-mail.
Royal Arctic Line anvender tests som led i rekrutteringsprocessen.
Ansøgningsfrist: 19. april 2020